**АДМИНИСТРАЦИЯ НА ПРЕЗИДЕНТА**

**НА РЕПУБЛИКА БЪЛГАРИЯ**

**КОМИСИЯ ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**ГОДИШЕН ДОКЛАД[[1]](#footnote-1)**

**ЗА РАБОТАТА НА КОМИСИЯТА ПО НАИМЕНУВАНЕ НА ОБЕКТИ С НАЦИОНАЛНО ЗНАЧЕНИЕ И НАСЕЛЕНИ МЕСТА**

**през 2017 година**

**СЪДЪРЖАНИЕ:**

1. Ред за осъществяване на дейността на Комисията по наименуване на обекти с национално значение и населени места

2. Брой проведени заседания на Комисията по наименуване на обекти с национално значение и населени места

3. Предложения, по които Президентът на Република България се е произнесъл

1. **Ред за осъществяване на дейността на Комисията по наименуване на обекти с национално значение и населени места**

Комисията по наименуване на обекти с национално значение и населени места към президента на Република България е помощен орган със съвещателни функции, който подпомага президента при изпълнението на неговото правомощие по чл. 98, т. 13 от Конституцията.

Съгласно, утвърдените с Указ № 107 от 11 април 2017 г, Правила за работа на Комисията по наименуване на обекти с национално значение и населени места и след проведено първо заседание, петчленният състав на Комисията взе решение, при осъществяване на своята работа да прилага следните принципи:

1. На територията на Република България да не се именуват на живи личности населени места и обекти с национално значение.

2. Населени места и обекти с национално значение да се именуват на личности с неоспорим принос в българската история и култура.

3. Да не се именуват населени места с наименования, които нямат общо с българското историческо и културно наследство.

4. Да се избягват наименования, които са потенциално конфликтни в национален и международен план.

5. Да се зачитат българските традиции в областта на именуването.

6. Правото на инициатива за промяна в наименованието на дадено населено място следва да принадлежи на органите на местното самоуправление и трябва да бъде подкрепено от мнозинството от неговите граждани.

Взето е и решение Принципите за работа да се изменят и/или допълват, при доказана необходимост.

1. **Брой проведени заседания на Комисията по наименуване на обекти с национално значение и населени места**

Комисията образува преписки по всяко постъпило предложение за наименуване или промяна на наименованието на обекти с национално значение и населени места.

За периода от 11 април 2017 г. до 31 декември 2017 г. Комисията по наименуване на обекти с национално значение и населени места е провела две редовни заседания.

**3. Предложения, по които президентът на Република България се е произнесъл**

Комисията по наименуване на обекти с национално значение и населени места е разгледала преписките, образувани по постъпилите през 2017 година предложения.

На 20 юни 2017 г. Комисията проведе редовно заседание, на което бяха разгледани три преписки със следните предложения:

* Предложение, отправено от г-н Любчо Луков, за преименуване на международно летище София на „Паисий Хилендарски“. Комисията единодушно прие решение предложението на г-н Любчо Луков да не бъде подкрепено. Мотивите на членовете на комисията са:
* Министерството на транспорта, информационните технологии и съобщенията ( МТИТС ) е принципал на „Летище София“ ЕАД, което е и най-голямото международно летище на територията на нашата страна. Това обстоятелство налага инициаторът на предложението да се обърне за становище относно смяната на името на летище София към МТИТС, както и към Столична община.
* През последните години в публичното пространство е имало различни инициативи за именуване на летището в т.ч. и предложения до Комисията по наименуване на обекти с национално значение и населени места към Президента на Р България, които обаче не са довели до обществен дебат и съгласувателни процедури.
* Две предложения за преименуване на връх Мусала – от г-н Генчо Генчев - връх Мусала да бъде преименуван на връх Моисей; от г-н Илиан Тодоров, Областен управител на Софийска област - връх Мусала да бъде преименуван на Свети Иван Рилски. Комисията единодушно прие решение двете предложения да не бъдат подкрепени. Мотивите на членовете на комисията са:
* Наименуването на обекти с национално значение на личности с неоспорим принос в българската история и култура е добра идея и това е един от принципите, които Комисията прилага при осъществяване на своята работа. Вземането на решение за преименуване на най-високия връх в България, както и на Балканския полуостров обаче предполага провеждането на широк кръг консултации, включително с експерти и специалисти. Това се налага поради засиления обществен отзвук от преименуването на обекти с национално значение, каквито несъмнено са планинските върхове. Промени в наименованията на обекти с национално значение трябва да се правят след сериозен обществен дебат с участието на държавни институции, неправителствени организации, хора от научните среди и при консолидиране на голяма обществена подкрепа;
* Има неизяснена етимология на името Мусала и не еднозначност на мненията. Наличието на различни теории и липсата на абсолютно категорично мнение за това откъде произхожда името Мусала и каква е неговата етимология са достатъчно основание да не се променя традиционното име на върха;
* Липсва яснота как се е наричал този връх в епохата на Първата и Втората българска държава. Следователно наименованието на върха, което би могло да се възстанови, е неизвестно. Всяко име носи в себе си определена идентичност и историческа памет, а преименуването води до прекъсване на тази памет. Историческата памет се поддържа не само с примери за историческото величие. Историческата памет съдържа също така и събития, определения, квалификации и названия, свързани с превратностите в историческото минало. Тези превратности са част от него, част от нас и паметта за тях трябва да бъде пазена и поддържана;
* Смяната на името на връх Мусала, известно и популярно не само в България, но и по света, води до промяна в наименованието му навсякъде, където е отразено - в документи, карти, справочници и др. Такава изрична необходимост към момента не е налице.

На 20 септември 2017 г. Комисията проведе второ редовно заседание, на което бяха разгледани две преписки със следните предложения:

* Предложение, отправено от г-н Петър Боров за преименуване на град Казанлък на Александровград. Комисията единодушно прие решение предложението да не бъде подкрепено. Мотива на членовете на комисията е, че не отговаря на приетия принцип, а именно: „Правото на инициатива за промяна в наименованието на дадено населено място следва да принадлежи на органите на местното самоуправление и трябва да бъде подкрепено от мнозинството от неговите граждани“.
* Предложение, отправено от г-н Васил Иванов за преименуване на град Кърджали на Орфей. Комисията единодушно прие решение предложението да не бъде подкрепено. Мотива на членовете на комисията е, че не отговаря на приетия принцип, а именно: „Правото на инициатива за промяна в наименованието на дадено населено място следва да принадлежи на органите на местното самоуправление и трябва да бъде подкрепено от мнозинството от неговите граждани“.

Съгласно Правилата за работа на Комисията заинтересованите лица са уведомени писмено за приетите решения.[[2]](#footnote-2)

1. На основание чл. 14 от Правилата за работа на Комисията по наименуване на обекти с национално значение и населени места [↑](#footnote-ref-1)
2. На основание чл. 12 от Правилата за работа на Комисията по наименуване на обекти с национално значение и населени места [↑](#footnote-ref-2)